32002R0997
L 152/16
JURNALUL OFÍCIAL AL UNIUNII EUROPENE
REGULAMENTUL (CE) NR. 998/2002 AL COMISIEI
din 11 iunie 2002
de stabilire a normelor de aplicare a dispozițiilor privind acordarea unei contribuții financiare din partea Comunității statelor membre pentru consolidarea infrastructurilor de inspecție fitosanitară a plantelor și produselor din plante provenind din țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor din plante și împotriva răspândirii lor în interiorul Comunității (1) („directiva”), astfel cum a fost modificată ultima dată prin Directiva 2000/36/CE a Comisiei (2), în special articolul 13 alineatul (9) paragraful al cincilea,
întrucât:
(1)
În conformitate cu dispozițiile directivei, poate fi acordată statelor membre o contribuție financiară din partea Comunității pentru acoperirea cheltuielilor (până la 50 %) direct aferente îmbunătățirii echipamentelor și instalațiilor necesare efectuării inspecțiilor, în alte posturi de inspecție decât cele situate la locul de destinație, dincolo de nivelul deja atins prin respectarea condițiilor minime prevăzute de dispozițiile de aplicare menționate la articolul 13 alineatul (8) paragraful al patrulea din directivă.
(2)
Trebuie stabilite normele de aplicare a dispozițiilor privind acordarea unei contribuții financiare din partea Comunității statelor membre, în scopul acestei îmbunătățiri.
(3)
În conformitate cu articolul 3 alineatul (2) din Regulamentul (CE) nr. 1258/1999 al Consiliului (3), măsurile veterinare și fitosanitare luate în conformitate cu regulile comunitare sunt finanțate prin secțiunea „Garanție” a Fondului European de Orientare și Garantare Agricolă. Controlul financiar al acestor măsuri este supus dispozițiilor articolelor 8 și 9 din regulamentul mai sus menționat.
(4)
Măsurile prevăzute de prezentul regulament sunt conforme cu avizul Comitetului permanent fitosanitar,
ADOPTĂ PREZENTUL REGULAMENT:
Articolul 1
Orice cerere a statelor membre pentru acordarea unei „contribuții financiare pentru posturile de inspecție pentru controlul fitosanitar la import” trebuie:
(a)
să fie înaintată în scris autorității menționate la articolul 1 alineatul (4) din directivă;
(b)
să fie adresată Comisiei Comunităților Europene, direcția generală „Sănătatea și protecția consumatorilor”, B-1049 Bruxelles;
(c)
să fie depusă până la 1 iunie din anul considerat, pentru a fi examinată în același an. Pentru 2002, data limită de depunere este stabilită în mod excepțional la 15 iulie;
(d)
să cuprindă informațiile privind echipamentele și/sau instalațiile pe care statul membru intenționează să le achiziționeze în cadrul unui program adecvat de punere în aplicare, în special:
(i)
localizarea postului (posturilor) de inspecție pentru care sunt destinate echipamentele și/sau instalațiile;
(ii)
o descriere a postului de inspecție care să prezinte personalul, lista cu echipamentele și natura comerțului principal cu plante și produse din plante;
(iii)
motivele pentru care se face achiziția și/sau îmbunătățirea echipamentelor și/sau instalațiilor;
(iv)
descrierea tehnică a echipamentelor și/sau a instalațiilor care urmează să fie achiziționate sau îmbunătățite;
(v)
o estimare financiară detaliată a achiziției sau a îmbunătățirii planificate (fără TVA sau alte taxe) în ce privește echipamentele și/sau instalațiile descrise mai sus;
(e)
să se refere la echipamente și/sau instalații precum cele menționate de anexa la prezentul regulament, cu excepția bunurilor consumabile.
Articolul 2
(1) Pentru fiecare cerere introdusă, Comisia stabilește dacă:
(a)
s-a demonstrat o justificare fitosanitară în ce privește achiziția sau îmbunătățirea planificate;
(b)
costurile estimate pentru achiziție și îmbunătățire sunt rezonabile.
La cererea Comisiei, statul membru în cauză îi comunică orice informație suplimentară pe care o consideră necesară pentru efectuarea examinării.
(2) În fiecare an, înainte de 15 septembrie, Comisia stabilește o listă a programelor care îndeplinesc criteriile menționate la literele (a) și (b) din alineatul (1) și care sunt susceptibile de a beneficia de o contribuție financiară din partea Comunității. Pentru a asigura o contribuție eficace și solidă și ținând seama de evoluția situației fitosanitare din Comunitate, Comisia efectuează o clasificare a programelor menționate.
Se acordă prioritate programelor care conferă cea mai mare valoare adăugată postului de inspecție considerat în ce privește cantitatea și/sau calitatea inspecțiilor și, în consecință, se referă:
-
fie la îmbunătățirile sugerate de experții menționați la articolul 21 din directivă;
-
fie la posturile de inspecție care fac obiectul unei importante restructurări.
Lista cu programele menționate, care precizează suma contribuției financiare a Comunității propusă pentru fiecare program, este supusă examinării de către Comitetul permanent fitosanitar.
(3) Fiecare program prevăzut în lista menționată la alineatul (2) este aprobat individual, în conformitate cu procedura stabilită la articolul 18 din directivă. Această aprobare menționează rata contribuției financiare din partea Comunității, cerințele de care aceasta poate fi condiționată și suma maximă. Contribuția financiară a Comunității nu se acordă în cazul în care suma totală a cheltuielilor eligibile este mai mică de 25 000 euro. Un program se poate referi la mai mult de un post de inspecție în același stat membru.
Articolul 3
Pentru a primi contribuția financiară a Comunității, acordată pentru un program aprobat:
(a)
achiziția sau îmbunătățirea echipamentelor și/sau instalațiilor prevăzute în program sunt realizate între 1 ianuarie și 31 decembrie a anului imediat următor aprobării menționate la articolul 2 alineatul (3);
(b)
plățile aferente programului efectuate de statul membru se efectuează în cele șase luni următoare sfârșitului programului;
(c)
statul membru adresează Comisiei o cerere de plată a contribuției financiare, în euro, în cele șase luni următoare încheierii programului, până la 30 septembrie a anului următor celui în cursul căruia programul trebuia efectuat;
(d)
statul membru include în cererea sa dovezile sau documentele adecvate, de exemplu chitanțe.
Articolul 4
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 iunie 2002.